春兴（四组三十二首）一、前春兴（八首）
久困天南奋一麾，鹰扬未料翅先垂。
河山有缺难还我，历史无真敢问谁?
攘袖徒劳丁字镐，镇笺偏借乙瑛碑。
几多沉郁歌春夜，酒沸如潮动白眉。
煎茶代酒味全真，倚柱歌呼弄铗人。
半壁江山虽剩土，六朝烟雨莫愁春。
攀条手上鱼符验，跋浪心中鹤杖巡。
濩落生涯浑似草，东风又绿老来身。
春来插脚薄寒中，一路风如客向东。
脱雪山头偏戴绿，换桃溪口竟涂红。
秦楼偶忆箫吹错，晋巷时逢燕认同。
何处四娘茶最好，古城黄姓是诗翁。
裘衣未减访行窝，二月春晴手尚呵。
江让鸭知回暖早，路教苔活返青多。
堆烟岸柳风黏絮，积雪墙梅鹊踏歌。
沽酒与谁同炼字，隔帘相顾有横波。
一味曾尝苦似茶，坐楼西角夜涂鸦。
随风入袖收诗草，让月翻窗采泪花。
梦恐泥封炉未熄，情遭蛊下药难加。
念人都在春寒外，病久何堪理乱麻。
了错当初泪一瓯，节逢今夜枉凝眸。
乂形津径玫瑰梦，卐字阑干芍药楼。
与烛同焚皆隐痛，比沙难数是多愁。
轻寒恻恻黄裳薄，熨尽诗痕百折休。
孽海扬尘又一年，小楼春嫩我无眠。
情难结尾疑如梦，话未开头怕是禅。
剩墨填墙灯漏少，残阶接地月投圆。
茫然四顾风回处，旧味依稀淡柳烟。
守于中夜盼相呼，往事依稀记用珠。